AARHUS: Coronakrisen har haft store konsekvenser for Aarhus Lufthavn.

De seneste uger har flyselskaber og charterbureauer indstillet deres flyvninger fra den østjyske lufthavn - og nu lukker den sidste rute ned.

Den sidste flyrute, der har været i drift op til nu, er mellem Aarhus og København. Men SAS meddeler, at ruten mellem de to danske byer også indstilles med sidste flyvning søndag 29. marts.

Det betyder, at al flyaktivitet i Aarhus Airport fra mandag den 30. marts er indstillet, og at lufthavnen derfor lukker ned midlertidigt.

- Det er nærmest surrealistisk, at vi står over for en midlertidig lukning, men sådan er situationen. Vi holder os i beredskab, så vi kan åbne lufthavnen med kort varsel, så snart det bliver aktuelt, siger Peer H. Kristensen, som er administrerende direktør i Aarhus Lufthavn.

- Imens udnytter vi tiden til at skrue tempoet op for vores ombygning af lufthavnen, så vi forhåbentlig snart kan byde vores gæster velkommen tilbage i nye friske rammer.